Document ID: 32014R0221

KOMISIJOS ĮGYVENDINIMO REGLAMENTAS (ES) Nr. 221/2014
2014 m. kovo 7 d.
kuriuo dėl preliminaraus pagal vaisių ir daržovių vartojimo skatinimo mokyklose programą teikiamos pagalbos paskirstymo iš dalies keičiamas Reglamentas (EB) Nr. 288/2009
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2013 m. gruodžio 16 d. Tarybos reglamentą (ES) Nr. 1370/2013, kuriuo nustatomos su bendru žemės ūkio produktų rinkų organizavimu susijusios tam tikros pagalbos ir grąžinamųjų išmokų nustatymo priemonės (1), ypač į jo 5 straipsnio 2 dalį,
kadangi:
(1)
Reglamento (ES) Nr. 1370/2013 5 straipsnyje nustatyta bendra Sąjungos pagalbos suma, skiriama tiekiant vaikams vaisių ir daržovių, perdirbtų vaisių ir daržovių bei bananų produktus, kaip nurodyta Europos Parlamento ir Tarybos reglamento (ES) Nr. 1308/2013 (2) 23 straipsnyje (toliau - vaisių ir daržovių vartojimo skatinimo mokyklose programa). Be to, Reglamento (ES) Nr. 1370/2013 5 straipsnyje nustatytas didžiausias bendro finansavimo dydis ir mažiausia tokios pagalbos kiekvienai valstybei narei suma;
(2)
remdamasi Reglamento (ES) Nr. 1308/2013 23 straipsnio 5 dalyje nurodytais kriterijais, Komisija turėtų kiekvienai valstybei narei preliminariai paskirstyti pagal vaisių ir daržovių vartojimo skatinimo mokyklose programą teikiama pagalbą. Be to, Komisija turėtų periodiškai vertinti, ar preliminarus paskirstymas atitinka tuos kriterijus;
(3)
Komisijos reglamento (EB) Nr. 288/2009 (3) II priede nustatytas preliminarus Sąjungos pagalbos paskirstymas kiekvienai valstybei narei, remiantis bendra iš Sąjungos biudžeto pagalbai skirta 90 mln. EUR suma. Reglamentu (ES) Nr. 1370/2013 bendras vaisių ir daržovių vartojimo skatinimo mokyklose programos biudžetas padidintas iki 150 mln. EUR ir nustatyti nauji bendro finansavimo dydžiai, todėl pagalba turėtų būti iš naujo preliminariai paskirstyta;
(4)
pagalbą iš naujo preliminariai paskirstant taip pat reikėtų atsižvelgti į Reglamento (ES) Nr. 1308/2013 23 straipsnio 5 dalyje nurodytus kriterijus, remiantis naujausiais 2012 m. duomenimis apie tai, kokią valstybės narės regionų gyventojų skaičiaus dalį sudaro 6-10 metų amžiaus grupės vaikai;
(5)
todėl Reglamentas (EB) Nr. 288/2009 turėtų būti atitinkamai iš dalies pakeistas. Atsižvelgiant į mokslo metų periodiškumą, naujas preliminarus pagalbos paskirstymas turėtų būti taikomas nuo 2014 m. rugpjūčio 1 d.;
(6)
šiame reglamente nustatytos priemonės atitinka Bendro žemės ūkio rinkų organizavimo vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 288/2009 pakeitimas
II priedas pakeičiamas šio reglamento priedo tekstu.
2 straipsnis
Įsigaliojimas ir taikymas
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Jis taikomas nuo 2014 m. rugpjūčio 1 d.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2014 m. kovo 7 d.

Labels: 17
19
5
3
12
15